Al Pacino - prvi put na televiziji (15/7/03) - 2003-07-15
Dramsku seriju snima mreža kablovske televizije HBO, po kazališnom predlošku dramatičara Tonyja Kushnera "Angels in America"
Al Pacino pregovara s HBO-om, mrežom kablovske televizije, o snimanju dramske serije u šest nastavaka o čovjeku koji ne želi prihvatiti da umire od AIDS-a. Serija će se snimiti po kazališnom predlošku hiper-uspješnog američkog dramatičara Tonyja Kushnera, drami "Angels in America". U televizijskoj bi verziji uz Al Pacina trebale glumiti Meryl Streep i Emma Thompson. Al Pacino kaže da ga do sada televizija nije zanimala. "Prirodno mi je bilo da glumim na filmu i u kazalištu. Dobri televizijski scenariji rijetko su mi stizali" - objašnjava ovaj popularni glumac. Zadnji put mu je televizijska uloga ponuđena 1981. godine, kad je u televizijskom filmu "Bunker" trebao igrati Adolfa Hitlera. Na kraju je Hitlera glumio Anthony Hopkins. Mreža HBO, koja je poznata po hit serijama kao što su "Sopranos" i "Seks i Grad" planira na produkciju dramske serije "Angels in America" potrošiti 40 milijuna dolara. Serija će se prikazati na jesen.